title: Komisijas Īstenošanas regula (ES) 2021/469 (2021. gada 18. marts), ar ko pieņem jauna ražotāja eksportētāja režīma pieprasījumu attiecībā uz Ķīnas Tautas Republikas izcelsmes keramikas galda piederumu un virtuves piederumu importam noteiktajiem galīgajiem antidempinga pasākumiem un groza Īstenošanas regulu (ES) 2019/1198

text:
                  19.3.2021

                  LV

                  Eiropas Savienības Oficiālais Vēstnesis

                  L 96/9

         KOMISIJAS ĪSTENOŠANAS REGULA (ES) 2021/469
         (2021. gada 18. marts),
         ar ko pieņem jauna ražotāja eksportētāja režīma pieprasījumu attiecībā uz Ķīnas Tautas Republikas izcelsmes keramikas galda piederumu un virtuves piederumu importam noteiktajiem galīgajiem antidempinga pasākumiem un groza Īstenošanas regulu (ES) 2019/1198
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2016/1036 (2016. gada 8. jūnijs) par aizsardzību pret importu par dempinga cenām no valstīm, kas nav Eiropas Savienības dalībvalstis (“pamatregula”) (1),
         ņemot vērā Komisijas Īstenošanas regulu (ES) 2019/1198 (2019. gada 12. jūlijs), ar ko nosaka galīgu antidempinga maksājumu Ķīnas Tautas Republikas izcelsmes keramikas galda piederumu un virtuves piederumu importam (2), un jo īpaši tās 2. pantu,
         tā kā:
         A.   SPĒKĀ ESOŠIE PASĀKUMI

                     (1)

                     Padome 2013. gada 13. maijā ar Padomes Īstenošanas regulu (ES) Nr. 412/2013 noteica galīgo antidempinga maksājumu Ķīnas Tautas Republikas (“ĶTR”) izcelsmes keramikas galda piederumu un virtuves piederumu (“attiecīgais ražojums”) importam (“sākotnējā regula”) (3).

                     (2)

                     Pēc termiņbeigu pārskatīšanas, kas tika veikta, ievērojot pamatregulas 11. panta 2. punktu, Komisija 2019. gada 12. jūlijā ar Īstenošanas regulu (ES) 2019/1198 pagarināja pasākumu termiņu vēl uz pieciem gadiem.

                     (3)

                     Pēc pretapiešanas izmeklēšanas, kas tika veikta, ievērojot Regulas (ES) 2016/1036 13. panta 3. punktu, Komisija 2019. gada 28. novembrī ar Īstenošanas regulu (ES) 2019/2131 (4) grozīja Regulu (ES) 2019/1198.

                     (4)

                     Sākotnējā izmeklēšanā, lai izmeklētu ražotājus eksportētājus ĶTR, saskaņā ar pamatregulas 17. pantu tika veidota izlase.

                     (5)

                     Attiecīgā ražojuma importam, ko veic izlasē iekļautie ražotāji eksportētāji no ĶTR, Komisija noteica individuālas antidempinga maksājuma likmes 13,1 %–23,4 %. Ražotājiem eksportētājiem, kas sadarbojās, bet netika iekļauti izlasē, tika noteikta maksājuma likme 17,9 %. Ražotāji eksportētāji, kas sadarbojās, bet netika iekļauti izlasē, ir uzskaitīti Īstenošanas regulas (ES) 2019/1198 I pielikumā, kas ar Regulu (ES) 2019/2131 ir aizstāts. Turklāt attiecīgajam ražojumam no uzņēmumiem ĶTR, kuri vai nu nepieteicās, vai nesadarbojās izmeklēšanā, tika noteikta valsts mēroga maksājuma likme 36,1 %.

                     (6)

                     Saskaņā ar Īstenošanas regulas (ES) 2019/1198 2. pantu Komisija var grozīt minētās regulas I pielikumu, piešķirot jaunam ražotājam eksportētājam maksājuma likmi, kas piemērojama uzņēmumiem, kuri sadarbojās, bet netika iekļauti izlasē, proti, vidējo svērto maksājuma likmi 17,9 %, ja kāds jauns ražotājs eksportētājs ĶTR Komisijai sniedz pietiekamus pierādījumus par to, ka:

                                 a)

                                 tas izmeklēšanas periodā, uz kuru balstīti pasākumi, t. i., no 2011. gada 1. janvāra līdz 2011. gada 31. decembrim (“sākotnējās izmeklēšanas periods”), nav eksportējis uz Savienību attiecīgo ražojumu;

                                 b)

                                 tas nav saistīts ne ar vienu eksportētāju vai ražotāju ĶTR, uz kuru attiecas ar sākotnējo regulu noteiktie antidempinga pasākumi, un

                                 c)

                                 tas faktiski ir eksportējis uz Savienību attiecīgo ražojumu pēc sākotnējās izmeklēšanas perioda beigām vai ir uzņēmies neatsaucamas līgumsaistības eksportēt uz Savienību ievērojamu daudzumu.

               B.   JAUNA RAŽOTĀJA EKSPORTĒTĀJA REŽĪMA PIEPRASĪJUMS

                     (7)

                     Uzņēmums Hunan Legend Porcelain Industry Co., Ltd. (Hunan Legend jeb “pieprasījuma iesniedzējs”) iesniedza Komisijai pieprasījumu, lai tam piešķirtu jauna ražotāja eksportētāja režīmu (“JRER”) un tādējādi uz to attiecinātu maksājuma likmi, kas piemērojama ĶTR uzņēmumiem, kuri sadarbojās, bet netika iekļauti izlasē, proti, 17,9 %. Pieprasījuma iesniedzējs apgalvoja, ka atbilst visiem trim nosacījumiem, kas izklāstīti Īstenošanas regulas (ES) 2019/1198 2. pantā.

                     (8)

                     Lai noteiktu, vai pieprasījuma iesniedzējs atbilst Īstenošanas regulas 2019/1198 2. pantā noteiktajiem JRER piešķiršanas nosacījumiem (“JRER nosacījumi”), Komisija vispirms nosūtīja anketu pieprasījuma iesniedzējam ar lūgumu sniegt pierādījumus, kas liecina, ka tas atbilst JRER nosacījumiem.

                     (9)

                     Izanalizējusi atbildes uz anketas jautājumiem, Komisija lūdza papildu informāciju un pamatojošus pierādījumus, kurus pieprasījuma iesniedzējs sniedza.

                     (10)

                     Komisija centās pārbaudīt visu informāciju, ko tā uzskatīja par vajadzīgu, lai noteiktu, vai pieprasījuma iesniedzējs atbilst JRER nosacījumiem. Tādēļ pieprasījuma iesniedzēja atbildēs uz anketas jautājumiem sniegto pierādījumu analīzē Komisija izmantoja dažādas tiešsaistes datubāzes, ieskaitot datubāzi Orbis (5) un datubāzi Qichacha (6), un salīdzināja uzņēmuma informāciju ar informāciju, kas iesniegta iepriekšējās lietās, un ar informāciju, kura publiski pieejama internetā. Vienlaikus Komisija informēja arī Savienības ražošanas nozari par pieprasījuma iesniedzēja pieprasījumu un aicināja to vajadzības gadījumā sniegt piezīmes. Piezīmes no Savienības ražošanas nozares netika saņemtas.

               C.   PIEPRASĪJUMA ANALĪZE

                     (11)

                     Attiecībā uz Īstenošanas regulas (ES) 2019/1198 2. panta a) punktā izklāstīto nosacījumu, ka pieprasījuma iesniedzējs izmeklēšanas periodā, uz kuru balstīti pasākumi, t. i., no 2011. gada 1. janvāra līdz 2011. gada 31. decembrim (“sākotnējās izmeklēšanas periods”), nav eksportējis uz Savienību attiecīgo ražojumu, Komisija konstatēja, ka pieprasījuma iesniedzēja kā uzņēmuma tolaik nebija. Hunan Legend statūti un darījumdarbības licence ir datēti ar 2014. gada maiju. Tāpēc izmeklēšanas periodā pieprasījuma iesniedzējs nebūtu varējis eksportēt attiecīgo ražojumu uz Savienību, un tādējādi tas atbilst šim nosacījumam.

                     (12)

                     Attiecībā uz Īstenošanas regulas (ES) 2019/1198 2. panta b) punkta nosacījumu, ka pieprasījuma iesniedzējs nav saistīts ar eksportētājiem vai ražotājiem, uz kuriem attiecas ar sākotnējo regulu noteiktie antidempinga pasākumi, Komisija konstatēja, ka Hunan Legend nav saistīts ne ar vienu no tiem Ķīnas ražotājiem eksportētājiem, attiecībā uz kuriem noteikti sākotnējie antidempinga pasākumi. Qichacha liecina, ka vienīgajam Hunan Legend daļu īpašniekam Liang Feiqiao kungam nepieder daļas nevienā citā uzņēmumā, kas nodarbojas ar attiecīgā ražojuma ražošanu, apstrādi, pārdošanu vai pirkšanu, kā tikai pašā Hunan Legend. Tomēr, kad tika nodibināts Hunan Legend, līdzdalība bija citāda. Līdz 2016. gada novembrim Ķīnas ražotājam eksportētājam, kurš ražoja attiecīgo ražojumu un uz kuru attiecās individuālais maksājums 18,3 %, Hunan Hualian China Industry Co. Ltd. (“Hunan Hualian”) piederēja 49 % Hunan Legend daļu, savukārt Liang Feiqiao kungam piederēja pārējais 51 % daļu. 2016. gada novembrī Hunan Hualian nodeva visas savas daļas Liang Feiqiao kungam, izmantojot daļu nodošanas līgumu, kurš noslēgts starp abām pusēm un kurā izklāstīti sadalīšanas noteikumi. Pēc nodošanas Liang Feiqiao kungs kļuva par vienīgo Hunan Legend daļu īpašnieku, un pieprasījuma iesniedzējs un Hunan Hualian vairs nebija saistīti.

                     (13)

                        Hunan Legend sāka eksportēt 2017. gada beigās un uz ES eksportē kopš 2019. gada, t. i., pēc daļu īpašnieka Hunan Hualian izstāšanās, kas notika 2016. gadā. Turklāt uzņēmuma galvenajos dokumentos, kuros izklāstīta Hunan Legend struktūra, tā pašreizējos statūtos un tirdzniecības virsgrāmatā nav norādīts, ka pieprasījuma iesniedzējam būtu saistīti uzņēmumi. Kopumā Komisija nav konstatējusi nekādu saistību, kā tā definēta Komisijas Īstenošanas regulā 2015/2447 (7). Tāpēc pieprasījuma iesniedzējs atbilst šim nosacījumam.

                     (14)

                     Attiecībā uz Īstenošanas regulas (ES) 2019/1198 2. panta c) punkta nosacījumu, ka pieprasījuma iesniedzējs ir faktiski eksportējis attiecīgo ražojumu uz Savienību pēc sākotnējās izmeklēšanas perioda vai ir uzņēmies neatsaucamas līgumsaistības eksportēt uz Savienību ievērojamu daudzumu, Komisija konstatēja, ka pieprasījuma iesniedzējs ir eksportējis uz Savienību 2019. gadā, tātad pēc sākotnējās izmeklēšanas perioda. Pieprasījuma iesniedzējs ir iesniedzis rēķinus, iepakojumu sarakstu, konosamentu un maksājuma kvīti par pasūtījumu, ko 2019. gadā bija veicis Dānijas uzņēmums. Tāpēc pieprasījuma iesniedzējs atbilst šim nosacījumam.

                     (15)

                     Tādējādi pieprasījuma iesniedzējs atbilst visiem trim JRER piešķiršanas nosacījumiem, kas izklāstīti Īstenošanas regulas 2019/1198 2. pantā, un tāpēc pieprasījums būtu jāpieņem. Tādējādi uz pieprasījuma iesniedzēju būtu jāattiecina antidempinga maksājums 17,9 %, kas noteikts uzņēmumiem, kuri sadarbojās, bet netika iekļauti sākotnējās izmeklēšanas izlasē.

               D.   INFORMĀCIJAS IZPAUŠANA

                     (16)

                     Pieprasījuma iesniedzējs un Savienības ražošanas nozare tika informēti par būtiskajiem faktiem un apsvērumiem, uz kuru pamata tika uzskatīts par atbilstošu uzņēmumam Hunan Legend Porcelain Industry Co., Ltd. (“Hunan Legend”) piešķirt antidempinga maksājuma likmi, kas piemērojama uzņēmumiem, kuri sadarbojās, bet netika iekļauti sākotnējās izmeklēšanas izlasē.

                     (17)

                     Personām tika dota iespēja iesniegt piezīmes. Piezīmes netika saņemtas.

                     (18)

                     Regula ir saskaņā ar atzinumu, ko sniegusi komiteja, kura izveidota ar pamatregulas 15. panta 1. punktu,

               IR PIEŅĒMUSI ŠO REGULU.

            1. pants
            Īstenošanas regulas (ES) 2019/1198 I pielikumam, kurā iekļauts to uzņēmumu saraksts, kuri sadarbojās, bet netika iekļauti izlasē, pievieno šādu uzņēmumu.

                        Uzņēmums

                        Taric
                        papildu kods

                        Hunan Legend Porcelain Industry Co., Ltd.

                        C608

            2. pants
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
            Šī regula uzliek saistības kopumā un ir tieši piemērojama visās dalībvalstīs.

            Briselē, 2021. gada 18. martā

                  Komisijas vārdā –

                  priekšsēdētāja

               Ursula VON DER LEYEN

            (1)  OV L 176, 30.6.2016., 21. lpp.

            (2)  OV L 189, 15.7.2019., 8. lpp.

            (3)  Padomes Īstenošanas regula (ES) Nr. 412/2013 (2013. gada 13. maijs), ar ko nosaka galīgo antidempinga maksājumu un galīgi iekasē pagaidu maksājumu par Ķīnas Tautas Republikas izcelsmes keramikas galda piederumu un virtuves piederumu importu (OV L 131, 15.5.2013., 1. lpp.).

            (4)  Komisijas Īstenošanas regula (ES) 2019/2131 (2019. gada 28. novembris), ar kuru groza Īstenošanas regulu (ES) 2019/1198, ar ko pēc termiņbeigu pārskatīšanas, kura veikta, ievērojot Eiropas Parlamenta un Padomes Regulas (ES) 2016/1036 11. panta 2. punktu, nosaka galīgu antidempinga maksājumu Ķīnas Tautas Republikas izcelsmes keramikas galda piederumu un virtuves piederumu importam (OV L 321, 12.12.2019., 139. lpp.).

            (5)  Orbis ir globāls korporatīvas informācijas datu sniedzējs, kas aptver vairāk nekā 220 miljonus uzņēmumu visā pasaulē. Tas galvenokārt sniedz standartizētu informāciju par privātiem uzņēmumiem un korporatīvām struktūrām.

            (6)  Qichacha ir privāta, peļņu nesoša datubāze, kas pieder Ķīnai un patērētājiem/speciālistiem sniedz darījumdarbības datus, kredītinformāciju un analītiskos datus par Ķīnā reģistrētiem privātiem un publiskiem uzņēmumiem.

            (7)  Komisijas Īstenošanas regulas (ES) 2015/2447 (2015. gada 24. novembris), ar ko paredz sīki izstrādātus noteikumus, kas vajadzīgi, lai īstenotu konkrētus noteikumus Eiropas Parlamenta un Padomes Regulā (ES) Nr. 952/2013, ar ko izveido Savienības Muitas kodeksu (OV L 343, 29.12.2015., 558. lpp.), 127. pantā (ES Muitas kodekss) ir noteikts, ka uzskata, ka divas personas ir saistītas, ja ir izpildīts viens no šādiem nosacījumiem: a) viena persona ir otras personas uzņēmuma amatpersona vai direktors; b) tās ir juridiski atzīti uzņēmējdarbības partneri; c) tās ir darba devējs un darba ņēmējs; d) trešai personai tieši vai netieši pieder, tā pārvalda vai tur 5 % vai vairāk no abu personu balsstiesīgajām apgrozībā esošajām akcijām vai daļām; e) viena no personām tieši vai netieši kontrolē otru; f) abas personas tieši vai netieši kontrolē trešā persona; g) kopā abas personas tieši vai netieši kontrolē trešo personu; h) tās ir vienas ģimenes locekļi. Tādas darījumdarbībā savstarpēji saistītas personas, no kurām viena persona ir otras personas vienīgais pārstāvis, vienīgais izplatītājs vai vienīgais koncesionārs neatkarīgi no apzīmējuma, par saistītām uzskata tikai tad, ja tās atbilst iepriekšējā teikuma minētajiem kritērijiem.


title: Komisijas Īstenošanas regula (ES) 2021/772 (2021. gada 10. maijs), ar ko Īstenošanas regulu (ES) 2020/977 groza attiecībā uz pagaidu pasākumiem, kuri saistīti ar bioloģisko produktu ražošanas kontrolēm, jo īpaši attiecībā uz piemērošanas periodu (Dokuments attiecas uz EEZ)

text:
                  11.5.2021

                  LV

                  Eiropas Savienības Oficiālais Vēstnesis

                  L 165/28

         KOMISIJAS ĪSTENOŠANAS REGULA (ES) 2021/772
         (2021. gada 10. maijs),
         ar ko Īstenošanas regulu (ES) 2020/977 groza attiecībā uz pagaidu pasākumiem, kuri saistīti ar bioloģisko produktu ražošanas kontrolēm, jo īpaši attiecībā uz piemērošanas periodu
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Padomes Regulu (EK) Nr. 834/2007 (2007. gada 28. jūnijs) par bioloģisko ražošanu un bioloģisko produktu marķēšanu un Regulas (EEK) Nr. 2092/91 atcelšanu (1) un jo īpaši tās 28. panta 6. punktu, 30. panta 2. punkta trešo daļu un 38. panta c), d) un e) punktu,
         tā kā:

                     (1)

                     Covid-19 pandēmija un plašie pārvietošanās ierobežojumi, kas dalībvalstīs un trešās valstīs ieviesti valsts pasākumu veidā, dalībvalstīm un operatoriem rada ārkārtējas un nepieredzētas grūtības, kuras saistītas ar Regulā (EK) Nr. 834/2007 un Komisijas Regulā (EK) Nr. 889/2008 (2) un (EK) Nr. 1235/2008 (3) noteikto kontroļu veikšanu.

                     (2)

                     Lai reaģētu uz pašreizējās ar Covid-19 pandēmiju saistītās krīzes izraisītajiem īpašajiem apstākļiem, Komisijas Īstenošanas regula (ES) 2020/977 (4) atļauj dalībvalstīm piemērot pagaidu pasākumus, ar kuriem no Regulas (EK) Nr. 889/2008 un (EK) Nr. 1235/2008 atkāpjas attiecībā uz bioloģisko produktu ražošanas kontroles sistēmu un dažām procedūrām, kas paredzētas Tirdzniecības kontroles un ekspertu sistēmā (TRACES).

                     (3)

                     Dalībvalstis ir informējušas Komisiju, ka, ņemot vērā ar Covid-19 pandēmiju saistīto krīzi, daži nopietni traucējumi to kontroles sistēmu darbībā bioloģiskās ražošanas nozarē saglabāsies arī pēc 2021. gada 1. februāra.

                     (4)

                     Turklāt attiecībā uz oficiālajām kontrolēm un citām oficiālajām darbībām, kas ietilpst Eiropas Parlamenta un Padomes Regulas (ES) 2017/625 (5) darbības jomā, Komisijas Īstenošanas regula (ES) 2020/466 (6) atļauj dalībvalstīm sakarā ar grūtībām veikt minētās kontroles un darbības un tādā mērā, lai varētu ierobežot attiecīgos nopietnos dalībvalstu kontroles sistēmu traucējumus, piemērot pagaidu pasākumus, kas vajadzīgi, lai novērstu nopietnus apdraudējumus kompetento iestāžu darbinieku veselībai. Minētās regulas piemērošanas periods ar Komisijas Īstenošanas regulu (ES) 2021/83 (7) ir pagarināts līdz 2021. gada 1. jūlijam. Tāpēc ir lietderīgi Īstenošanas regulā (ES) 2020/977 paredzētās atkāpes turpināt piemērot tajā pašā periodā, kas paredzēts Īstenošanas regulā (ES) 2020/466.

                     (5)

                     Īstenošanas regulas (ES) 2020/977 1. panta 6. punktā noteiktā procentuālā daļa no inspekcijām un apmeklējumiem, ko veic saskaņā ar Regulas (EK) Nr. 889/2008 65. panta 1. un 4. punktu un kas jāveic bez iepriekšēja paziņojuma, ir mazāka nekā Regulas (EK) Nr. 889/2008 92.c panta 2. punkta otrās daļas c) apakšpunktā noteiktā procentuālā daļa. Lai nodrošinātu, ka minētās inspekcijas un apmeklējumi var notikt faktiski un drošos apstākļos, ir lietderīgi sagādāt iespēju par minētajām inspekcijām un apmeklējumiem, kas veicami bez iepriekšēja paziņojuma, tomēr paziņot 24 stundas iepriekš.

                     (6)

                     Tādēļ Īstenošanas regula (ES) 2020/977 būtu attiecīgi jāgroza.

                     (7)

                     Jāpanāk, ka Īstenošanas regulas (ES) 2020/977 noteikumu piemērošanas periods, kas pagarināts ar šo regulu, netiek pārtraukts. Tādēļ ir lietderīgi paredzēt, ka šī regula minētajā aspektā tiek piemērota ar atpakaļejošu spēku no 2021. gada 1. februāra.

                     (8)

                     Šajā regulā paredzētie pasākumi ir saskaņā ar Bioloģiskās ražošanas komitejas atzinumu,

               IR PIEŅĒMUSI ŠO REGULU.

            1. pants
            Īstenošanas regulu (ES) 2020/977 groza šādi:

                        1)

                        regulas 1. pantu groza šādi:

                                    a)

                                    panta 6. punktam pievieno šādu daļu:
                                    “Lai nodrošinātu, ka inspektoriem ir piekļuve operatora telpām un droši apstākļi, par šādām inspekcijām un apmeklējumiem tomēr drīkst paziņot ne vairāk kā 24 stundas iepriekš.”;

                                    b)

                                    panta 7. punktā datumu “2021. gada 1. februārim” aizstāj ar datumu “2021. gada 1. jūlijam”;

                        2)

                        regulas 3. pantu groza šādi:

                                    a)

                                    otrajā, trešajā un piektajā daļā datumu “2021. gada 1. februārim” aizstāj ar datumu “2021. gada 1. jūlijam”;

                                    b)

                                    ceturtajā daļā datumu “2020. gada 31. decembrim” aizstāj ar datumu “2021. gada 1. jūlijam”.

            2. pants
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
            Tās 1. panta 1. punkta b) apakšpunktu un 2. punktu piemēro no 2021. gada 1. februāra.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 10. maijā

                  Komisijas vārdā –

                  priekšsēdētāja

               Ursula VON DER LEYEN

            (1)  OV L 189, 20.7.2007., 1. lpp.

            (2)  Komisijas Regula (EK) Nr. 889/2008 (2008. gada 5. septembris), ar ko paredz sīki izstrādātus bioloģiskās ražošanas, marķēšanas un kontroles noteikumus, lai īstenotu Padomes Regulu (EK) Nr. 834/2007 par bioloģisko ražošanu un bioloģisko produktu marķēšanu (OV L 250, 18.9.2008., 1. lpp.).

            (3)  Komisijas Regula (EK) Nr. 1235/2008 (2008. gada 8. decembris), ar ko nosaka sīki izstrādātus īstenošanas noteikumus Padomes Regulai (EK) Nr. 834/2007 par bioloģisko produktu importēšanas kārtību no trešām valstīm (OV L 334, 12.12.2008., 25. lpp.).

            (4)  Komisijas Īstenošanas regula (ES) 2020/977 (2020. gada 7. jūlijs), ar ko Covid-19 pandēmijas dēļ attiecībā uz bioloģisko produktu ražošanas kontroli nosaka atkāpes no Regulas (EK) Nr. 889/2008 un (EK) Nr. 1235/2008 (OV L 217, 8.7.2020., 1. lpp.).

            (5)  Eiropas Parlamenta un Padomes Regula (ES) 2017/625 (2017. gada 15. marts) par oficiālajām kontrolēm un citām oficiālajām darbībām, kuras veic, lai nodrošinātu, ka tiek piemēroti pārtikas un barības aprites tiesību akti, noteikumi par dzīvnieku veselību un labturību, augu veselību un augu aizsardzības līdzekļiem, un ar ko groza Eiropas Parlamenta un Padomes Regulas (EK) Nr. 999/2001, (EK) Nr. 396/2005, (EK) Nr. 1069/2009, (EK) Nr. 1107/2009, (ES) Nr. 1151/2012, (ES) Nr. 652/2014, (ES) 2016/429 un (ES) 2016/2031, Padomes Regulas (EK) Nr. 1/2005 un (EK) Nr. 1099/2009 un Padomes Direktīvas 98/58/EK, 1999/74/EK, 2007/43/EK, 2008/119/EK un 2008/120/EK un atceļ Eiropas Parlamenta un Padomes Regulas (EK) Nr. 854/2004 un (EK) Nr. 882/2004, Padomes Direktīvas 89/608/EEK, 89/662/EEK, 90/425/EEK, 91/496/EEK, 96/23/EK, 96/93/EK un 97/78/EK un Padomes Lēmumu 92/438/EEK (Oficiālo kontroļu regula) (OV L 95, 7.4.2017., 1. lpp.).

            (6)  Komisijas Īstenošanas regula (ES) 2020/466 (2020. gada 30. marts) par pagaidu pasākumiem ar mērķi ierobežot riskus cilvēka, dzīvnieku un augu veselībai un dzīvnieku labturībai laikā, kad koronavīrusa izraisītās slimības Covid-19 dēļ ir nopietni traucēta dalībvalstu kontroles sistēmu darbība (OV L 98, 31.3.2020., 30. lpp.).

            (7)  Komisijas Īstenošanas regula (ES) 2021/83 (2021. gada 27. janvāris), ar ko attiecībā uz speciāli pilnvarotām fiziskām personām oficiālo kontroļu un citu oficiālo darbību veikšanai un pagaidu pasākumu piemērošanas periodu groza Īstenošanas regulu (ES) 2020/466 (OV L 29, 28.1.2021., 23. lpp.).


title: Komisijas Īstenošanas regula (ES) 2019/936 (2019. gada 6. jūnijs), ar ko attiecībā uz finanšu instrumentiem, kas izveidoti saskaņā ar lauku attīstības programmām, groza Īstenošanas regulas (ES) Nr. 808/2014, (ES) Nr. 809/2014 un (ES) Nr. 908/2014

text:
                  7.6.2019

                  LV

                  Eiropas Savienības Oficiālais Vēstnesis

                  L 149/58

         KOMISIJAS ĪSTENOŠANAS REGULA (ES) 2019/936
         (2019. gada 6. jūnijs),
         ar ko attiecībā uz finanšu instrumentiem, kas izveidoti saskaņā ar lauku attīstības programmām, groza Īstenošanas regulas (ES) Nr. 808/2014, (ES) Nr. 809/2014 un (ES) Nr. 908/2014
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2013. gada 17. decembra Regulu (ES) Nr. 1305/2013 par atbalstu lauku attīstībai no Eiropas Lauksaimniecības fonda lauku attīstībai (ELFLA) un ar ko atceļ Padomes Regulu (EK) Nr. 1698/2005 (1), un jo īpaši tās 8. panta 3. punktu,
         ņemot vērā Eiropas Parlamenta un Padomes 2013. gada 17. decembra Regulu (ES) Nr. 1306/2013 par kopējās lauksaimniecības politikas finansēšanu, pārvaldību un uzraudzību un Padomes Regulu (EEK) Nr. 352/78, (EK) Nr. 165/94, (EK) Nr. 2799/98, (EK) Nr. 814/2000, (EK) Nr. 1290/2005 un (EK) Nr. 485/2008 atcelšanu (2) un jo īpaši tās 36. panta 6. punktu un 62. panta 2. punkta a) apakšpunktu,
         tā kā:

                     (1)

                     Ar Eiropas Parlamenta un Padomes Regulu (ES, Euratom) 2018/1046 (3) Eiropas Parlamenta un Padomes Regulas (ES) Nr. 1303/2013 (4) 38. panta 1. punkta c) apakšpunktā tika paredzēta iespēja izveidot finanšu instrumentus, kas apvieno Eiropas strukturālo un investīciju fondu ieguldījumus ar Eiropas Investīciju bankas finanšu produktiem Eiropas Stratēģisko investīciju fonda ietvaros.

                     (2)

                     Šis jaunais noteikums attiecas arī uz finanšu instrumentiem, kas izveidoti saskaņā ar Eiropas Lauksaimniecības fonda lauku attīstībai (ELFLA) programmām. Daži īstenošanas noteikumi, kas paredzēti Komisijas Īstenošanas regulās (ES) Nr. 808/2014 (5), (ES) Nr. 809/2014 (6) un (ES) Nr. 908/2014 (7), ietver atsauces uz finanšu instrumentiem, kas minēti Regulas (ES) Nr. 1303/2013 38. panta 1. punktā pirms grozījumiem, kas izdarīti ar Regulu (ES, Euratom) 2018/1046. Tāpēc attiecīgajos minēto tiesību aktu noteikumos būtu jāiekļauj atsauce uz jauno 38. panta 1. punkta c) apakšpunktu.

                     (3)

                     Tāpēc Īstenošanas regulas (ES) Nr. 808/2014, (ES) Nr. 809/2014 un (ES) Nr. 908/2014 būtu attiecīgi jāgroza.

                     (4)

                     Šajā regulā paredzētie pasākumi ir saskaņā ar Lauku attīstības komitejas un Lauksaimniecības fondu komitejas atzinumu,

               IR PIEŅĒMUSI ŠO REGULU.

            1. pants
            Īstenošanas regulas (ES) Nr. 808/2014 I pielikuma 1. daļas 10. punkta c) apakšpunkta otro daļu aizstāj ar šādu:

               “Ja pasākums vai kāds darbības veids ar īpašu ELFLA ieguldījuma likmi dod ieguldījumu finanšu instrumentos, kas minēti Regulas (ES) Nr. 1303/2013 38. panta 1. punkta b) un c) apakšpunktā, tabulā atsevišķi jānorāda ieguldījuma likmes finanšu instrumentos un citās darbībās, kā arī indikatīva ELFLA summa, kas atbilst plānotajam ieguldījumam finanšu instrumentā.”

            2. pants
            Īstenošanas regulu (ES) Nr. 809/2014 groza šādi:

                        a)

                        regulas 48. panta 6. punktu aizstāj ar šādu:

                           “6.   Attiecībā uz finanšu instrumentiem, kas minēti Regulas (ES) Nr. 1303/2013 38. panta 1. punkta b) un c) apakšpunktā, ne ieguldījumam finanšu instrumentā, ne atbalstam galasaņēmējam šā panta 1.–5. punktu nepiemēro. Tomēr piemēro Regulas (ES) Nr. 1306/2013 58. un 59. pantu un Komisijas Deleģētās regulas (ES) Nr. 480/2014 (*1) 9. pantu.

                           (*1)  Komisijas 2014. gada 3. marta Deleģētā regula (ES) Nr. 480/2014, ar kuru papildina Eiropas Parlamenta un Padomes Regulu (ES) Nr. 1303/2013, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu (OV L 138, 13.5.2014., 5. lpp.).”;"

                        b)

                        regulas 51. panta 5. punktu aizstāj ar šādu:

                           “5.   Attiecībā uz finanšu instrumentiem, kas minēti Regulas (ES) Nr. 1303/2013 38. panta 1. punkta b) un c) apakšpunktā, ne ieguldījumam finanšu instrumentā, ne atbalstam galasaņēmējam šā panta 1.–4. punktu nepiemēro. Tomēr piemēro Regulas (ES) Nr. 1306/2013 58. un 59. pantu un Deleģētās regulas (ES) Nr. 480/2014 9. pantu.”

            3. pants
            Īstenošanas regulas (ES) Nr. 908/2014 22. panta 2. punkta trešo daļu aizstāj ar šādu:

               “Attiecībā uz finanšu instrumentiem, kas izveidoti saskaņā ar Regulas (ES) Nr. 1303/2013 38. panta 1. punkta b) un c) apakšpunktu, izdevumus attiecībā uz pirmajā daļā minētajiem atsauces laikposmiem deklarē, tiklīdz ir izpildīti katra nākamā starpmaksājuma pieteikuma iesniegšanas nosacījumi, kas noteikti minētās regulas 41. panta 1. punktā.”

            4. pants
            Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 6. jūnijā

                  Komisijas vārdā –

                  priekšsēdētājs

               Jean-Claude JUNCKER

            (1)  OV L 347, 20.12.2013., 487. lpp.

            (2)  OV L 347, 20.12.2013., 549. lpp.

            (3)  Eiropas Parlamenta un Padomes 2018. gada 18. jūlija Regula (ES, Euratom) 2018/1046 par finanšu noteikumiem, ko piemēro Savienības vispārējam budžetam, ar kuru groza Regulas (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 un Lēmumu Nr. 541/2014/ES un atceļ Regulu (ES, Euratom) Nr. 966/2012 (OV L 193, 30.7.2018., 1. lpp.).

            (4)  Eiropas Parlamenta un Padomes 2013. gada 17. decembra Regula (ES) Nr. 1303/2013, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes Regulu (EK) Nr. 1083/2006 (OV L 347, 20.12.2013., 320. lpp.).

            (5)  Komisijas 2014. gada 17. jūlija Īstenošanas regula (ES) Nr. 808/2014, ar kuru paredz noteikumus, kā piemērot Eiropas Parlamenta un Padomes Regulu (ES) Nr. 1305/2013 par atbalstu lauku attīstībai no Eiropas Lauksaimniecības fonda lauku attīstībai (ELFLA) (OV L 227, 31.7.2014., 18. lpp.).

            (6)  Komisijas 2014. gada 17. jūlija Īstenošanas regula (ES) Nr. 809/2014, ar ko paredz noteikumus par to, kā Eiropas Parlamenta un Padomes Regulu (ES) Nr. 1306/2013 piemēro attiecībā uz integrēto administrācijas un kontroles sistēmu, lauku attīstības pasākumiem un savstarpējo atbilstību (OV L 227, 31.7.2014., 69. lpp.).

            (7)  Komisijas 2014. gada 6. augusta Īstenošanas regula (ES) Nr. 908/2014, ar ko paredz noteikumus par to, kā Eiropas Parlamenta un Padomes Regulu (ES) Nr. 1306/2013 piemēro attiecībā uz maksājumu aģentūrām un citām struktūrām, finanšu pārvaldību, grāmatojumu noskaidrošanu, noteikumiem par pārbaudēm, nodrošinājumu un pārredzamību (OV L 255, 28.8.2014., 59. lpp.).


title: Komisijas Īstenošanas regula (ES) 2019/972 (2019. gada 7. jūnijs) par nosaukuma ierakstīšanu Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā (“Džiugas” (AĢIN))

text:
                  14.6.2019

                  LV

                  Eiropas Savienības Oficiālais Vēstnesis

                  L 157/1

         KOMISIJAS ĪSTENOŠANAS REGULA (ES) 2019/972
         (2019. gada 7. jūnijs)
         par nosaukuma ierakstīšanu Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā (“Džiugas” (AĢIN))
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2012. gada 21. novembra Regulu (ES) Nr. 1151/2012 par lauksaimniecības produktu un pārtikas produktu kvalitātes shēmām (1) un jo īpaši tās 52. panta 2. punktu,
         tā kā:

                     (1)

                     Saskaņā ar Regulas (ES) Nr. 1151/2012 50. panta 2. punkta a) apakšpunktu Lietuvas pieteikums, kurā lūgts reģistrēt nosaukumu “Džiugas”, ir publicēts Eiropas Savienības Oficiālajā Vēstnesī (2).

                     (2)

                     Komisijai nav iesniegts neviens paziņojums par iebildumiem saskaņā ar Regulas (ES) Nr. 1151/2012 51. pantu, tāpēc nosaukums “Džiugas” būtu jāreģistrē,

               IR PIEŅĒMUSI ŠO REGULU.

            1. pants
            Nosaukums “Džiugas” (AĢIN) ar šo tiek ierakstīts reģistrā.
            Pirmajā daļā minētais nosaukums apzīmē produktu, kas pieder pie 1.3. grupas “Siers” saskaņā ar Komisijas Īstenošanas regulas (ES) Nr. 668/2014 (3) XI pielikumu.

            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 7. jūnijā

                  Komisijas

                  un tās priekšsēdētāja vārdā –

                  Komisijas loceklis

               Phil HOGAN

            (1)  OV L 343, 14.12.2012., 1. lpp.

            (2)  OV C 28, 23.1.2019., 3. lpp.

            (3)  Komisijas 2014. gada 13. jūnija Īstenošanas regula (ES) Nr. 668/2014, ar ko paredz noteikumus par to, kā piemērot Eiropas Parlamenta un Padomes Regulu (ES) Nr. 1151/2012 par lauksaimniecības produktu un pārtikas produktu kvalitātes shēmām (OV L 179, 19.6.2014., 36. lpp.).


title: Komisijas Īstenošanas regula (ES) 2019/1036 (2019. gada 18. jūnijs) par nosaukuma ierakstīšanu Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā – “Zagorski mlinci” (AĢIN)

text:
                  25.6.2019

                  LV

                  Eiropas Savienības Oficiālais Vēstnesis

                  L 168/1

         KOMISIJAS ĪSTENOŠANAS REGULA (ES) 2019/1036
         (2019. gada 18. jūnijs)
         par nosaukuma ierakstīšanu Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā – “Zagorski mlinci” (AĢIN)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2012. gada 21. novembra Regulu (ES) Nr. 1151/2012 par lauksaimniecības produktu un pārtikas produktu kvalitātes shēmām (1) un jo īpaši tās 52. panta 2. punktu,
         tā kā:

                     (1)

                     Saskaņā ar Regulas (ES) Nr. 1151/2012 50. panta 2. punkta a) apakšpunktu Horvātijas pieteikums, kurā lūgts reģistrēt nosaukumu “Zagorski mlinci”, ir publicēts Eiropas Savienības Oficiālajā Vēstnesī (2).

                     (2)

                     Komisijai nav iesniegts neviens paziņojums par iebildumiem saskaņā ar Regulas (ES) Nr. 1151/2012 51. pantu, tāpēc nosaukums “Zagorski mlinci” būtu jāreģistrē,

               IR PIEŅĒMUSI ŠO REGULU.

            1. pants
            Nosaukums “Zagorski mlinci” (AĢIN) ar šo tiek ierakstīts reģistrā.
            Pirmajā daļā minētais nosaukums apzīmē produktu, kas pieder pie 2.3. grupas “Maize, mīklas izstrādājumi, kūkas, konditorejas izstrādājumi, cepumi un citi maizes un konditorejas izstrādājumi” saskaņā ar Komisijas Īstenošanas regulas (ES) Nr. 668/2014 (3) XI pielikumu.

            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 18. jūnijā

                  Komisijas

                  un tās priekšsēdētāja vārdā –

                  Komisijas loceklis

               Phil HOGAN

            (1)  OV L 343, 14.12.2012., 1. lpp.

            (2)  OV C 464, 27.12.2018., 7. lpp.

            (3)  Komisijas 2014. gada 13. jūnija Īstenošanas regula (ES) Nr. 668/2014, ar ko paredz noteikumus par to, kā piemērot Eiropas Parlamenta un Padomes Regulu (ES) Nr. 1151/2012 par lauksaimniecības produktu un pārtikas produktu kvalitātes shēmām (OV L 179, 19.6.2014., 36. lpp.).


title: Komisijas Īstenošanas regula (ES) 2019/1353 (2019. gada 20. augusts), ar ko 304. reizi groza Padomes Regulu (EK) Nr. 881/2002, ar kuru paredz īpašus ierobežojošus pasākumus, kas vērsti pret konkrētām personām un organizācijām, kuras saistītas ar organizācijām ISIL (Da'esh) un Al-Qaida

text:
                  20.8.2019

                  LV

                  Eiropas Savienības Oficiālais Vēstnesis

                  L 217/1

         KOMISIJAS ĪSTENOŠANAS REGULA (ES) 2019/1353
         (2019. gada 20. augusts),
         ar ko 304. reizi groza Padomes Regulu (EK) Nr. 881/2002, ar kuru paredz īpašus ierobežojošus pasākumus, kas vērsti pret konkrētām personām un organizācijām, kuras saistītas ar organizācijām ISIL (Da'esh) un Al-Qaida

         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Padomes 2002. gada 27. maija Regulu (EK) Nr. 881/2002, ar kuru paredz īpašus ierobežojošus pasākumus, kas vērsti pret konkrētām personām un organizācijām, kuras saistītas ar organizācijām ISIL (Da'esh) un Al-Qaida (1), un jo īpaši tās 7. panta 1. punkta a) apakšpunktu un 7.a panta 1. punktu,
         tā kā:

                     (1)

                     Regulas (EK) Nr. 881/2002 I pielikumā ir uzskaitītas personas, grupas un organizācijas, uz kurām saskaņā ar minēto regulu attiecas līdzekļu un saimniecisko resursu iesaldēšana.

                     (2)

                     Apvienoto Nāciju Organizācijas Drošības padomes Sankciju komiteja 2019. gada 14. augustā nolēma pievienot divus ierakstus to personu, grupu un organizāciju sarakstam, uz kurām būtu jāattiecina līdzekļu un saimniecisko resursu iesaldēšana. Tādēļ attiecīgi būtu jāgroza Regulas (EK) Nr. 881/2002 I pielikums.

                     (3)

                     Lai nodrošinātu šajā regulā paredzēto pasākumu efektivitāti, tai būtu jāstājas spēkā nekavējoties,

               IR PIEŅĒMUSI ŠO REGULU.

            1. pants
            Regulas (EK) Nr. 881/2002 I pielikumu groza saskaņā ar šīs regulas pielikumu.

            2. pants
            Šī regula stājas spēkā dienā, kad to publicē Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 20. augustā

                  Komisijas

                  un tās priekšsēdētāja vārdā –

                  Ārpolitikas instrumentu dienesta vadītāja

            (1)  OV L 139, 29.5.2002., 9. lpp.

            PIELIKUMS
            Regulas (EK) Nr. 881/2002 I pielikuma sadaļai “Fiziskās personas” pievieno šādus ierakstus:

                        1.

                           “ALI MAYCHOU () (augstas kvalitātes alias: a) Abderahmane al Maghrebi b) Abderrahmane le Marocain; zemas kvalitātes alias: Abou Abderahmane Sanhaji). Dzimšanas datums: 25.5.1983. Dzimšanas vieta: Tāza, Maroka. Adrese: Mali. Valstspiederība: Marokas. Pases Nr.: Marokas numurs V06359364. Valsts identifikācijas Nr.: Marokas personas apliecība Nr. AB704306. 7.d panta 2. punkta i) apakšpunktā minētais paziņošanas datums: 14.8.2019.”

                        2.

                           “BAH AG MOUSSA (augstas kvalitātes alias: a) Ag Mossa b) Ammi Salim). Valstspiederība: Mali. 7.d panta 2. punkta i) apakšpunktā minētais paziņošanas datums: 14.8.2019.”


title: Komisijas Īstenošanas regula (ES) 2019/1583 (2019. gada 25. septembris), ar ko attiecībā uz kiberdrošības pasākumiem groza Īstenošanas regulu (ES) 2015/1998, ar ko nosaka sīki izstrādātus pasākumus kopīgu pamatstandartu īstenošanai aviācijas drošības jomā (Dokuments attiecas uz EEZ.)

text:
                  26.9.2019

                  LV

                  Eiropas Savienības Oficiālais Vēstnesis

                  L 246/15

         KOMISIJAS ĪSTENOŠANAS REGULA (ES) 2019/1583
         (2019. gada 25. septembris),
         ar ko attiecībā uz kiberdrošības pasākumiem groza Īstenošanas regulu (ES) 2015/1998, ar ko nosaka sīki izstrādātus pasākumus kopīgu pamatstandartu īstenošanai aviācijas drošības jomā
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2008. gada 11. marta Regulu (EK) Nr. 300/2008 par kopīgiem noteikumiem civilās aviācijas drošības jomā un ar ko atceļ Regulu (EK) Nr. 2320/2002 (1), un jo īpaši tās 1. pantu un 4. panta 3. punktu,
         tā kā:

                     (1)

                     Viens no galvenajiem Regulas (EK) Nr. 300/2008 mērķiem ir nodrošināt pamatu, kas vajadzīgs, lai vienoti interpretētu 17. pielikumu (Drošības pielikums) 1944. gada 7. decembra Konvencijai par starptautisko civilo aviāciju (2) (10. redakcija, 2017. gads), kuru parakstījušas visas ES dalībvalstis.

                     (2)

                     Mērķu sasniegšanas līdzekļi ir a) kopīgu noteikumu un kopīgu pamatstandartu noteikšana aviācijas drošības jomā un b) atbilstības uzraudzības mehānismi.

                     (3)

                     Īstenošanas tiesību aktu grozīšanas mērķis ir palīdzēt dalībvalstīm nodrošināt pilnīgu atbilstību jaunākajiem Konvencijas par starptautisko civilo aviāciju 17. pielikuma grozījumiem (grozījums Nr. 16), ar ko tika ieviesti jauni standarti 3.1.4. nodaļā, kas attiecas uz valsts organizāciju un pilnvaroto iestādi, un 4.9.1. nodaļā, kas attiecas uz preventīviem kiberdrošības pasākumiem.

                     (4)

                     Transponējot šos standartus ES mēroga aviācijas drošības tiesību aktu īstenošanā, tiks nodrošināts, ka pilnvarotās iestādes izstrādā un īsteno procedūras, lai vajadzības gadījumā praktiski un laikus apmainītos ar informāciju, kas nepieciešama, lai palīdzētu citām valsts iestādēm un aģentūrām, lidostu ekspluatantiem, gaisa pārvadātājiem un citām iesaistītajām struktūrām veikt efektīvus drošības riska novērtējumus attiecībā uz to darbībām, un tādā veidā palīdzētu šīm struktūrām veikt efektīvus drošības riska novērtējumus, kas saistīti cita starpā ar kiberdrošību, un īstenot pasākumus kiberdraudu novēršanai.

                     (5)

                     Eiropas Parlamenta un Padomes Direktīvā (ES) 2016/1148 (3) par pasākumiem nolūkā panākt vienādi augsta līmeņa tīklu un informācijas sistēmu drošību visā Savienībā (TID direktīva) ir noteikti pasākumi, kuru mērķis ir panākt vienādi augsta līmeņa tīklu un informācijas sistēmu drošību Savienībā, lai uzlabotu iekšējā tirgus darbību. Lai novērstu nepilnības un pienākumu dublēšanos, no TID direktīvas un šīs regulas izrietošie pasākumi būtu jākoordinē valstu līmenī.

                     (6)

                     Tādēļ Padomes Īstenošanas regula (ES) 2015/1998 (4) būtu attiecīgi jāgroza.

                     (7)

                     Šajā regulā paredzētie pasākumi ir saskaņā ar atzinumu, ko sniegusi ar Regulas (EK) Nr. 300/2008 19. panta 1. punktu izveidotā Civilās aviācijas drošības komiteja,

               IR PIEŅĒMUSI ŠO REGULU.

            1. pants
            Īstenošanas regulas (ES) 2015/1998 pielikumu groza saskaņā ar šīs regulas pielikumu.

            2. pants
            Šī regula stājas spēkā 2020. gada 31. decembrī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 25. septembrī

                  Komisijas vārdā –

                  priekšsēdētājs

               Jean-Claude JUNCKER

            (1)  OV L 97, 9.4.2008., 72. lpp.

            (2)  https://icao.int/publications/pages/doc7300.aspx

            (3)  Eiropas Parlamenta un Padomes 2016. gada 6. jūlija Direktīva (ES) 2016/1148 par pasākumiem nolūkā panākt vienādi augsta līmeņa tīklu un informācijas sistēmu drošību visā Savienībā (OV L 194, 19.7.2016., 1. lpp.).

            (4)  Padomes 2015. gada 5. novembra Īstenošanas regula (ES) 2015/1998, ar ko nosaka sīki izstrādātus pasākumus kopīgu pamatstandartu īstenošanai aviācijas drošības jomā (OV L 299, 14.11.2015., 1. lpp.).

            PIELIKUMS
            Īstenošanas regulas (ES) 2015/1998 pielikumu groza šādi:

                        1)

                        pievieno šādu 1.0.6. punktu:

                                    “1.0.6.

                                    Pilnvarotā iestāde izveido un īsteno procedūras, lai vajadzības gadījumā praktiski un laikus apmainītos ar attiecīgo informāciju, kas nepieciešama, lai palīdzētu citām valsts iestādēm un aģentūrām, lidostu ekspluatantiem, gaisa pārvadātājiem un citiem attiecīgiem tiesību subjektiem veikt efektīvus drošības riska novērtējumus attiecībā uz to darbībām.”;

                        2)

                        pievieno šādu 1.7. punktu:
                        “1.7.   CIVILĀS AVIĀCIJAS KRITISKO INFORMĀCIJAS UN KOMUNIKĀCIJAS TEHNOLOĢIJU SISTĒMU UN DATU IDENTIFICĒŠANA UN AIZSARDZĪBA PRET KIBERDRAUDIEM

                                    1.7.1.

                                    Pilnvarotā iestāde nodrošina, ka lidostu ekspluatanti, gaisa pārvadātāji un tiesību subjekti, kā definēts valsts civilās aviācijas drošības programmā, identificē un aizsargā savas kritiskās informācijas un komunikācijas tehnoloģiju sistēmas un datus pret kiberuzbrukumiem, kuri varētu ietekmēt civilās aviācijas drošību.

                                    1.7.2.

                                    Lidostu ekspluatanti, gaisa pārvadātāji un tiesību subjekti savā drošības programmā vai jebkurā attiecīgā dokumentā, uz ko ir atsauce drošības programmā, identificē kritiskās informācijas un komunikācijas tehnoloģiju sistēmas un datus, kas aprakstīti 1.7.1. punktā.
                                    Drošības programmā vai jebkurā attiecīgā dokumentā, uz ko ir atsauce drošības programmā, sīki izklāsta pasākumus, ar kuriem nodrošina aizsardzību pret kiberuzbrukumiem, kas aprakstīti 1.7.1. punktā, kā arī šādu kiberuzbrukumu atklāšanu, reaģēšanu uz tiem un atgūšanos no tiem.

                                    1.7.3.

                                    Sīki izstrādātos pasākumus, ar kuriem aizsargā šādas sistēmas un datus no nelikumīgas iejaukšanās, identificē, izstrādā un īsteno saskaņā ar riska novērtējumu, ko veic attiecīgi lidostas ekspluatants, gaisa pārvadātājs vai tiesību subjekts.

                                    1.7.4.

                                    Ja konkrētas iestādes vai aģentūras kompetencē ir pasākumi, kas saistīti ar kiberdraudiem vienā dalībvalstī, šo iestādi vai aģentūru var iecelt par kompetentu šajā regulā paredzēto ar kibertelpu saistīto noteikumu koordinācijai un/vai uzraudzībai.

                                    1.7.5.

                                    Ja lidostu ekspluatantiem, gaisa pārvadātājiem un tiesību subjektiem, kas definēti valsts civilās aviācijas drošības programmā, piemēro atsevišķas kiberdrošības prasības, kas izriet no citiem ES vai valsts tiesību aktiem, pilnvarotā iestāde var aizstāt atbilstību šīs regulas prasībām ar atbilstību citu ES tiesību aktu vai valsts tiesību aktu elementiem. Pilnvarotā iestāde saskaņo darbību ar citām attiecīgajām kompetentajām iestādēm, lai nodrošinātu koordinētu vai saderīgu pārraudzības režīmu.”;

                        3)

                        pielikuma 11.1.2. punktu aizstāj ar šādu:

                                    “11.1.2.

                                    Turpmāk minētais personāls ir sekmīgi izturējis uzlabotu vai standarta iepriekšējās darbības pārbaudi:

                                                a)

                                                personas, ko pieņem darbā, lai tās īstenotu pārbaudes, piekļuves kontroli un citus drošības kontroles pasākumus vai atbildētu par drošības kontroli citur, nevis ierobežotas iekļuves drošības zonā;

                                                b)

                                                personas, kam atļauts bez pavadības piekļūt gaisa kravai un pastam, gaisa pārvadātāja pastam un gaisa pārvadātāja materiāliem, lidojuma laikā patērējamiem krājumiem un lidostas krājumiem, kam veiktas vajadzīgās drošības kontroles;

                                                c)

                                                personas, kurām ir administratora tiesības vai atļauja bez pavadības un neierobežoti piekļūt kritiskajām informācijas un komunikācijas tehnoloģiju sistēmām un datiem, ko izmanto civilās aviācijas drošībai, kā aprakstīts 1.7.1. punktā saskaņā ar valsts aviācijas drošības programmu, vai kuras ir citādi identificētas riska novērtējumā saskaņā ar 1.7.3. punktu.

                                          Ja šajā regulā nav noteikts citādi, pilnvarotā iestāde saskaņā ar spēkā esošajiem valsts noteikumiem nosaka, vai persona jāpakļauj pastiprinātai vai parastai iepriekšējās darbības pārbaudei.”;

                        4)

                        pievieno šādu 11.2.8. punktu:
                        “11.2.8.   To personu apmācība, kuru uzdevumi un atbildība saistīta ar kiberdraudiem

                                    11.2.8.1.

                                    Personām, kas īsteno 1.7.2. punktā noteiktos pasākumus, ir prasmes un iemaņas, kas vajadzīgas, lai efektīvi pildītu savus uzdevumus. Tās informē par attiecīgiem kiberriskiem, pamatojoties uz vajadzību pēc informācijas.

                                    11.2.8.2.

                                    Personas, kurām ir piekļuve datiem vai sistēmām, saņem atbilstošu un īpašu apmācību saistībā ar darbu, kas ir samērīga ar viņu lomu un pienākumiem, tostarp tiek informētas par attiecīgajiem riskiem, ja to prasa darba pienākumi. Pilnvarotā iestāde, vai iestāde vai aģentūra, kā noteikts 1.7.4. punktā, nosaka vai apstiprina kursa saturu.”


title: Komisijas Īstenošanas regula (ES) 2019/2091 (2019. gada 28. novembris), ar kuru Īstenošanas regulu (ES) 2015/2197 groza attiecībā uz cieši korelētām valūtām saskaņā ar Eiropas Parlamenta un Padomes Regulu (ES) Nr. 575/2013 (Dokuments attiecas uz EEZ)

text:
                  9.12.2019

                  LV

                  Eiropas Savienības Oficiālais Vēstnesis

                  L 317/38

         KOMISIJAS ĪSTENOŠANAS REGULA (ES) 2019/2091
         (2019. gada 28. novembris),
         ar kuru Īstenošanas regulu (ES) 2015/2197 groza attiecībā uz cieši korelētām valūtām saskaņā ar Eiropas Parlamenta un Padomes Regulu (ES) Nr. 575/2013
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2013. gada 26. jūnija Regulu (ES) Nr. 575/2013 par prudenciālajām prasībām attiecībā uz kredītiestādēm un ieguldījumu brokeru sabiedrībām, un ar ko groza Regulu (ES) Nr. 648/2012 (1), un jo īpaši tās 354. panta 3. punktu,
         tā kā:

                     (1)

                     Lai nodrošinātu, ka Komisijas Īstenošanas regulas (ES) 2015/2197 (2) pielikumā minētie valūtu pāri arī turpmāk atspoguļo faktisko korelāciju starp attiecīgajām valūtām, ir jāatjaunina cieši korelēto valūtu saraksts.

                     (2)

                     Šajā sarakstā 2018. gada 31. marts tiek minēts kā beigu datums, lai aprēķinātu trīs un piecu gadu datu rindas, kuras vajadzīgas, lai novērtētu valūtas pārus saskaņā ar Regulu (ES) Nr. 575/2013.

                     (3)

                     Šīs regulas pamatā ir īstenošanas tehnisko standartu projekts, ko Komisijai iesniegusi Eiropas Banku iestāde (EBI).

                     (4)

                     Ņemot vērā to, ka nepieciešamie Īstenošanas regulas (ES) 2015/2197 grozījumi neietver nozīmīgas izmaiņas būtiskajos noteikumos, saskaņā ar Eiropas Parlamenta un Padomes Regulas (ES) Nr. 1093/2010 (3) 15. panta 1. punkta otro daļu EBI nerīkoja atklātu sabiedrisko apspriešanu, uzskatot, ka tā būtu nesamērīga ar attiecīgo īstenošanas tehnisko standartu projekta darbības jomu un ietekmi.

                     (5)

                     Tāpēc Īstenošanas regula (ES) 2015/2197 būtu attiecīgi jāgroza,

               IR PIEŅĒMUSI ŠO REGULU.

            1. pants
            Īstenošanas regulas (ES) 2015/2197 pielikumu aizstāj ar šīs regulas pielikumā ietverto tekstu.

            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 28. novembrī

                  Komisijas vārdā –

                  priekšsēdētājs

               Jean-Claude JUNCKER

            (1)  OV L 176, 27.6.2013., 1. lpp.

            (2)  Komisijas 2015. gada 27. novembra Īstenošanas regula (ES) 2015/2197, ar ko nosaka īstenošanas tehniskos standartus attiecībā uz cieši korelētām valūtām saskaņā ar Eiropas Parlamenta un Padomes Regulu (ES) Nr. 575/2013 (OV L 313, 28.11.2015., 30. lpp.).

            (3)  Eiropas Parlamenta un Padomes 2010. gada 24. novembra Regula (ES) Nr. 1093/2010, ar ko izveido Eiropas Uzraudzības iestādi (Eiropas Banku iestādi), groza Lēmumu Nr. 716/2009/EK un atceļ Komisijas Lēmumu 2009/78/EK (OV L 331, 15.12.2010., 12. lpp.).

            PIELIKUMS
            Īstenošanas regulas (ES) 2015/2197 pielikumu aizstāj ar šādu:

                  “PIELIKUMS

                     Cieši korelētu valūtu saraksts

                     1. daļa – attiecībā pret euro (EUR) cieši korelēto valūtu saraksts

                  Albānijas leks (ALL), Bosnijas un Hercegovinas marka (BAM), Bulgārijas leva (BGN), Šveices franks (CHF), Čehijas krona (CZK), Horvātijas kuna (HRK), Ungārijas forints (HUF), Marokas dirhēms (MAD), Ziemeļmaķedonijas denārs (MKD), Polijas zlots (PLN), Rumānijas leja (RON), Serbijas dinārs (RSD), Zviedrijas krona (SEK).

                     2. daļa – attiecībā pret Apvienoto Arābu Emirātu dirhēmu (AED) cieši korelēto valūtu saraksts

                  Ķīnas juaņa renminbi (CNY), Honkongas dolārs (HKD), Izraēlas jaunais šekelis (ILS), Indijas rūpija (INR), Libānas mārciņa (LBP), Marokas dirhēms (MAD), Makao pataka (MOP), Filipīnu peso (PHP), Singapūras dolārs (SGD), Taizemes bāts (THB), Taivānas dolārs (TWD), ASV dolārs (USD).

                     3. daļa – attiecībā pret Albānijas leku (ALL) cieši korelēto valūtu saraksts

                  Bosnijas un Hercegovinas marka (BAM), Bulgārijas leva (BGN), Šveices franks (CHF), Čehijas krona (CZK), Dānijas krona (DKK), Horvātijas kuna (HRK), Marokas dirhēms (MAD), Rumānijas leja (RON), Serbijas dinārs (RSD), euro (EUR).

                     4. daļa – attiecībā pret Bosnijas un Hercegovinas marku (BAM) cieši korelēto valūtu saraksts

                  Albānijas leks (ALL), Bulgārijas leva (BGN), Šveices franks (CHF), Čehijas krona (CZK), Dānijas krona (DKK), Horvātijas kuna (HRK), Ungārijas forints (HUF), Marokas dirhēms (MAD), Ziemeļmaķedonijas denārs (MKD), Polijas zlots (PLN), Rumānijas leja (RON), Serbijas dinārs (RSD), Zviedrijas krona (SEK), euro (EUR).

                     5. daļa – attiecībā pret Bulgārijas levu (BGN) cieši korelēto valūtu saraksts

                  Albānijas leks (ALL), Bosnijas un Hercegovinas marka (BAM), Šveices franks (CHF), Čehijas krona (CZK), Dānijas krona (DKK), Horvātijas kuna (HRK), Ungārijas forints (HUF), Marokas dirhēms (MAD), Ziemeļmaķedonijas denārs (MKD), Polijas zlots (PLN), Rumānijas leja (RON), Serbijas dinārs (RSD), Zviedrijas krona (SEK), euro (EUR).

                     6. daļa – attiecībā pret Šveices franku (CHF) cieši korelēto valūtu saraksts

                  Albānijas leks (ALL), Bosnijas un Hercegovinas marka (BAM), Bulgārijas leva (BGN), Čehijas krona (CZK), Dānijas krona (DKK), Horvātijas kuna (HRK), Marokas dirhēms (MAD), Rumānijas leja (RON), Serbijas dinārs (RSD), euro (EUR).

                     7. daļa – attiecībā pret Ķīnas juaņu renminbi (CNY) cieši korelēto valūtu saraksts

                  Apvienoto Arābu Emirātu dirhēms (AED), Honkongas dolārs (HKD), Izraēlas jaunais šekelis (ILS), Libānas mārciņa (LBP), Makao pataka (MOP), Filipīnu peso (PHP), Singapūras dolārs (SGD), Taizemes bāts (THB), Taivānas dolārs (TWD), ASV dolārs (USD).

                     8. daļa – attiecībā pret Čehijas kronu (CZK) cieši korelēto valūtu saraksts

                  Albānijas leks (ALL), Bosnijas un Hercegovinas marka (BAM), Bulgārijas leva (BGN), Šveices franks (CHF), Dānijas krona (DKK), Horvātijas kuna (HRK), Ungārijas forints (HUF), Marokas dirhēms (MAD), Ziemeļmaķedonijas denārs (MKD), Polijas zlots (PLN), Rumānijas leja (RON), Serbijas dinārs (RSD), euro (EUR).

                     9. daļa – attiecībā pret Dānijas kronu (DKK) cieši korelēto valūtu saraksts

                  Albānijas leks (ALL), Bosnijas un Hercegovinas marka (BAM), Bulgārijas leva (BGN), Šveices franks (CHF), Čehijas krona (CZK), Horvātijas kuna (HRK), Ungārijas forints (HUF), Marokas dirhēms (MAD), Ziemeļmaķedonijas denārs (MKD), Polijas zlots (PLN), Rumānijas leja (RON), Serbijas dinārs (RSD), Zviedrijas krona (SEK).

                     10. daļa – attiecībā pret Honkongas dolāru (HKD) cieši korelēto valūtu saraksts

                  Apvienoto Arābu Emirātu dirhēms (AED), Ķīnas juaņa renminbi (CNY), Izraēlas jaunais šekelis (ILS), Indijas rūpija (INR), Libānas mārciņa (LBP), Marokas dirhēms (MAD), Makao pataka (MOP), Filipīnu peso (PHP), Singapūras dolārs (SGD), Taizemes bāts (THB), Taivānas dolārs (TWD), ASV dolārs (USD).

                     11. daļa – attiecībā pret Horvātijas kunu (HRK) cieši korelēto valūtu saraksts

                  Albānijas leks (ALL), Bosnijas un Hercegovinas marka (BAM), Bulgārijas leva (BGN), Šveices franks (CHF), Čehijas krona (CZK), Dānijas krona (DKK), Ungārijas forints (HUF), Marokas dirhēms (MAD), Ziemeļmaķedonijas denārs (MKD), Rumānijas leja (RON), Serbijas dinārs (RSD), euro (EUR).

                     12. daļa – attiecībā pret Ungārijas forintu (HUF) cieši korelēto valūtu saraksts

                  Bosnijas un Hercegovinas marka (BAM), Bulgārijas leva (BGN), Čehijas krona (CZK), Dānijas krona (DKK), Horvātijas kuna (HRK), Marokas dirhēms (MAD), Polijas zlots (PLN), Rumānijas leja (RON), Serbijas dinārs (RSD), euro (EUR).

                     13. daļa – attiecībā pret Izraēlas jauno šekeli (ILS) cieši korelēto valūtu saraksts

                  Apvienoto Arābu Emirātu dirhēms (AED), Ķīnas juaņa renminbi (CNY), Honkongas dolārs (HKD), Libānas mārciņa (LBP), Marokas dirhēms (MAD), Makao pataka (MOP), Filipīnu peso (PHP), Singapūras dolārs (SGD), Taizemes bāts (THB), ASV dolārs (USD).

                     14. daļa – attiecībā pret Indijas rūpiju (INR) cieši korelēto valūtu saraksts

                  Apvienoto Arābu Emirātu dirhēms (AED), Honkongas dolārs (HKD), Makao pataka (MOP), Filipīnu peso (PHP), Taizemes bāts (THB), ASV dolārs (USD).

                     15. daļa – attiecībā pret Dienvidkorejas vonu (KRW) cieši korelēto valūtu saraksts

                  Singapūras dolārs (SGD).

                     16. daļa – attiecībā pret Libānas mārciņu (LBP) cieši korelēto valūtu saraksts

                  Apvienoto Arābu Emirātu dirhēms (AED), Ķīnas juaņa renminbi (CNY), Honkongas dolārs (HKD), Izraēlas jaunais šekelis (ILS), Makao pataka (MOP), Filipīnu peso (PHP), Singapūras dolārs (SGD), Taizemes bāts (THB), Taivānas dolārs (TWD), ASV dolārs (USD).

                     17. daļa – attiecībā pret Marokas dirhēmu (MAD) cieši korelēto valūtu saraksts

                  Apvienoto Arābu Emirātu dirhēms (AED), Albānijas leks (ALL), Bosnijas un Hercegovinas marka (BAM), Bulgārijas leva (BGN), Šveices franks (CHF), Čehijas krona (CZK), Dānijas krona (DKK), Honkongas dolārs (HKD), Horvātijas kuna (HRK), Ungārijas forints (HUF), Izraēlas jaunais šekelis (ILS), Ziemeļmaķedonijas denārs (MKD), Makao pataka (MOP), Filipīnu peso (PHP), Rumānijas leja (RON), Serbijas dinārs (RSD), Singapūras dolārs (SGD), Taizemes bāts (THB), ASV dolārs (USD), euro (EUR).

                     18. daļa – attiecībā pret Ziemeļmaķedonijas denāru (MKD) cieši korelēto valūtu saraksts

                  Bosnijas un Hercegovinas marka (BAM), Bulgārijas leva (BGN), Čehijas krona (CZK), Dānijas krona (DKK), Horvātijas kuna (HRK), Marokas dirhēms (MAD), Rumānijas leja (RON), Serbijas dinārs (RSD), euro (EUR).

                     19. daļa – attiecībā pret Makao pataku (MOP) cieši korelēto valūtu saraksts

                  Apvienoto Arābu Emirātu dirhēms (AED), Ķīnas juaņa renminbi (CNY), Honkongas dolārs (HKD), Izraēlas jaunais šekelis (ILS), Indijas rūpija (INR), Libānas mārciņa (LBP), Marokas dirhēms (MAD), Filipīnu peso (PHP), Singapūras dolārs (SGD), Taizemes bāts (THB), Taivānas dolārs (TWD), ASV dolārs (USD).

                     20. daļa – attiecībā pret Filipīnu peso (PHP) cieši korelēto valūtu saraksts

                  Apvienoto Arābu Emirātu dirhēms (AED), Ķīnas juaņa renminbi (CNY), Honkongas dolārs (HKD), Izraēlas jaunais šekelis (ILS), Indijas rūpija (INR), Libānas mārciņa (LBP), Marokas dirhēms (MAD), Makao pataka (MOP), Singapūras dolārs (SGD), Taizemes bāts (THB), Taivānas dolārs (TWD), ASV dolārs (USD).

                     21. daļa – attiecībā pret Polijas zlotu (PLN) cieši korelēto valūtu saraksts

                  Bosnijas un Hercegovinas marka (BAM), Bulgārijas leva (BGN), Čehijas krona (CZK), Dānijas krona (DKK), Ungārijas forints (HUF), euro (EUR).

                     22. daļa – attiecībā pret Rumānijas leju (RON) cieši korelēto valūtu saraksts

                  Albānijas leks (ALL), Bosnijas un Hercegovinas marka (BAM), Bulgārijas leva (BGN), Šveices franks (CHF), Čehijas krona (CZK), Dānijas krona (DKK), Horvātijas kuna (HRK), Ungārijas forints (HUF), Marokas dirhēms (MAD), Ziemeļmaķedonijas denārs (MKD), Serbijas dinārs (RSD), euro (EUR).

                     23. daļa – attiecībā pret Serbijas dināru (RSD) cieši korelēto valūtu saraksts

                  Albānijas leks (ALL), Bosnijas un Hercegovinas marka (BAM), Bulgārijas leva (BGN), Šveices franks (CHF), Čehijas krona (CZK), Dānijas krona (DKK), Horvātijas kuna (HRK), Ungārijas forints (HUF), Marokas dirhēms (MAD), Ziemeļmaķedonijas denārs (MKD), Rumānijas leja (RON), euro (EUR).

                     24. daļa – attiecībā pret Zviedrijas kronu (SEK) cieši korelēto valūtu saraksts

                  Bosnijas un Hercegovinas marka (BAM), Bulgārijas leva (BGN), Dānijas krona (DKK), euro (EUR).

                     25. daļa – attiecībā pret Singapūras dolāru (SGD) cieši korelēto valūtu saraksts

                  Apvienoto Arābu Emirātu dirhēms (AED), Ķīnas juaņa renminbi (CNY), Honkongas dolārs (HKD), Izraēlas jaunais šekelis (ILS), Dienvidkorejas vona (KRW), Libānas mārciņa (LBP), Marokas dirhēms (MAD), Makao pataka (MOP), Filipīnu peso (PHP), Taizemes bāts (THB), Taivānas dolārs (TWD), ASV dolārs (USD).

                     26. daļa – attiecībā pret Taizemes bātu (THB) cieši korelēto valūtu saraksts

                  Apvienoto Arābu Emirātu dirhēms (AED), Ķīnas juaņa renminbi (CNY), Honkongas dolārs (HKD), Izraēlas jaunais šekelis (ILS), Indijas rūpija (INR), Libānas mārciņa (LBP), Marokas dirhēms (MAD), Makao pataka (MOP), Filipīnu peso (PHP), Singapūras dolārs (SGD), Taivānas dolārs (TWD), ASV dolārs (USD).

                     27. daļa – attiecībā pret Taivānas dolāru (TWD) cieši korelēto valūtu saraksts

                  Apvienoto Arābu Emirātu dirhēms (AED), Ķīnas juaņa renminbi (CNY), Honkongas dolārs (HKD), Libānas mārciņa (LBP), Makao pataka (MOP), Filipīnu peso (PHP), Singapūras dolārs (SGD), Taizemes bāts (THB), ASV dolārs (USD).

                     28. daļa – attiecībā pret ASV dolāru (USD) cieši korelēto valūtu saraksts

                  Apvienoto Arābu Emirātu dirhēms (AED), Ķīnas juaņa renminbi (CNY), Honkongas dolārs (HKD), Izraēlas jaunais šekelis (ILS), Indijas rūpija (INR), Libānas mārciņa (LBP), Marokas dirhēms (MAD), Makao pataka (MOP), Filipīnu peso (PHP), Singapūras dolārs (SGD), Taizemes bāts (THB), Taivānas dolārs (TWD).

            ”